РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број: 06-2/214-22

20. јануар 2023. године

Б е о г р а д

**З А П И С Н И К**

**ПЕТЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 22. ДЕЦЕМБРА 2022. ГОДИНЕ**

Седница је почела у 07,45 часова.

Седницом је председавао Владимир Ђукановић, председник Одбора.

Седници су присуствовали чланови Одбора: Јован Палалић, Светозар Вујачић, Ђорђе Комленски, Андријана Васић, Дубравка Краљ, Владимир Гајић, Миодраг Гавриловић и Момчило Вуксановић.

Седници су присуствовали и: Маријан Ристичевић, заменик члана, Драган Јовановић, заменик члана Милице Николић, Дијана Радовић, заменик члана Владана Заграђанина, Небојша Цакић, заменик члана Данијеле Несторовић и др Ђорђе Павићевић, заменик члана, проф. др Јелене Јеринић.

Седници нису присуствовали чланови Одбора: Јелена Милошевић, Дејан Шулкић, др Балинт Пастор као ни њихови заменици.

Седници су присуствовали и: Ђорђе Дабић, државни секретар у Министарству државне управе и локалне самоуправе, Ивана Савићевић, помоћник министра државне управе и локалне самоуправе и Владимир Винш, помоћник министра правде.

Председник Одбора је обавестио чланове и заменике чланова Одбора да je у складу са чланом 72. став 2. Пословника Народне скупштине, седница сазвана у року краћем од рока предвиђеног Пословником, како би Одбор што пре размотрио Предлоге закона који су на дневном реду.

Председник Одбора је упознао присутне са предложеним дневним редом, те позвао чланове и заменике чланова Одбора да изнесу предлоге за евентуалне измене или допуне предложеног дневног реда.

**Миодраг Гавриловић је предложио да се предложени дневни ред допуни новом тачком у оквиру које био био разматран предлог закона у вези са медијским сервисима.**

Председник Одбора је ставио на гласање овај предлог, који чланови и заменици чланова Одбора **већином гласова** нису прихватили.

Председник је предложио да на основу члана 76. Пословника Одбор на седници обави заједнички начелни претрес о тачкама 2. до 7., након чега ће се гласати о свакој тачки посебно.

Чланови и заменици чланова Одбора су **већином гласова** прихватили овај предлог.

Председник Одбора је ставио на гласање, a чланови и заменици чланова Одбора су **већином гласова** утврдили следећи

Д н е в н и р е д

1. Разматрање Предлога закона о измени Закона о државним службеницима,који је поднела Влада (број 011-2811/22 од 16. децембра 2022. године), у начелу;

2. Разматрање Предлога закона о потврђивању Уговора о изручењу између Републике Србије и Уједињених Арапских Емирата, који је поднела Влада (број 011-2663/22 од 2. децембра 2022. године), у начелу;

3. Разматрање Предлога закона о потврђивању Уговора о трансферу осуђених лица између Републике Србије и Уједињених Арапских Емирата**,** који је поднела Влада (број 011-2662/22 од 2. децембра 2022. године), у начелу;

4. Разматрање Предлога закона о потврђивању Уговора о правној и судској сарадњи у грађанским и трговинским стварима између Републике Србије и Уједињених Арапских Емирата**,** који је поднела Влада (број 011-2661/22 од 2. децембра 2022. године), у начелу;

5. Разматрање Предлога закона о потврђивању Уговора о узајамној правној помоћи у кривичним стварима између Републике Србије и Уједињених Арапских Емирата, који је поднела Влада (број 011-2660/22 од 2. децембра 2022. године), у начелу;

6. Разматрање Предлога закона о потврђивању Уговора између Републике Србије и Федеративне Републике Бразил о правној помоћи у грађанским стварима, који је поднела Влада (број 011-2659/22 од 2. децембра 2022. године), у начелу;

7. Разматрање Предлога закона о потврђивању Другог додатног протокола уз Конвенцију о високотехнолошком криминалу о појачаној сарадњи и откривању електронских доказа, који је поднела Влада (број 011-2658/22 од 2. децембра 2022. године), у начелу.

**ПРВА ТАЧКА**: Разматрање Предлога закона о измени Закона о државним службеницима,који је поднела Влада (број 011-2811/22 од 16. децембра 2022. године), у начелу.

**Ђорђе Дабић** је истакао да се Предлогом закона о измени Закона о државним службеницима одлаже примена члана 63. ст. 2-4. Закона о државним службеницима, који прописује обавезу спровођења јавног конкурса за пријем у радни однос на одређено време због привремено повећаног обима посла до 1. јануара 2025. године и као разлог навео да у претходном периоду нису у потпуности успостављени предуслови за његову примену.

Указао је да је развој правосуђа континуирани процес који представља један од кључних стратешких приоритета Републике Србије, који треба да обезбеди владавину права и повећање правне сигурности.

Рекао је да се спроводe анализе кадровских капацитета и њихово прилагођавање реалним потребама рада правосуђа, у складу са динамиком која је условљена, између осталих, и буџетским могућностима.

Нагласио је да је функционална анализа коју је сачинило Министарство правде показала да би оптималан број систематизованог судског и тужилачког особља требало да буде за око 1.900 више него што је тренутно, што условљава потребу за повременим ангажовањем тог броја запослених на одређено време.

Истакао је да се услед наведених околности, као и увођења новог информационог система који ће објединити базу података свих запослених у овој области, предлаже да се до успостављања оптималних кадровских планова, усклађених са потребама правосудног система, утврди нови рок за прелазак на конкурсни вид запошљавања за рад на одређено време до 1. јануара 2025. године.

Председник Одбора је отворио расправу у вези са овом тачком дневног реда у којој су учествовали: Миодраг Гавриловић, Ђорђе Дабић, Ђорђе Павићевић, Ивана Савићевић, Небојша Цакић, Владимир Ђукановић, Маријан Ристичевић, Драган Јовановић, Дубравка Краљ, Владимир Гајић, Ђорђе Комленски и Светозаар Вујачић.

**Миодраг Гавриловић** је констатовао да се процес о коме је говорио државни секретар одвија дуги низ година, те је поставио питање на основу чега се сада предлаже рок за одлагање примене одредаба Закона за две, а не за једну годину.

Нагласио је да се уз добру организацију рада, објективна слика стања и потреба може сагледати и за период од шест месеци.

Истакао је да предложена измена Закона о државним службеницима није мала, иако се ради о измени једне речи „2023“ у „2025“, већ да се том изменом обухвата дугачак период од две године.

**Ђорђе Дабић** је појаснио да се у Србији спроводи Пројекат „Искра“, који ће омогућити обједињено и прецизно праћење издвајања средстава из Буџета Републике Србије према свим буџетским корисницима, а који треба да буде реализован управо у наредне две године.

Рекао је да детаљнију анализу адекватних кадровских капацитета треба спровести не само у Министарству правде, већ и у другим државним органима, посебно у Министарству финансија, које обједињује 8 органа државне управе: Пореску управу, Управу царина, Управу за трезор и друге, које имају преко 10.000 запослених и који такође предлажу одлагање примене наведеног члана Закона о државним службеницима.

**Ђорђе Павићевић** је истакао да се овим предлогом закона други пут суспендује рок за примену одредаба кровног закона.

Поставио је питање на који начин се сада обезбеђује квалитетно и правно засновано запошљавање великог броја запослених на одређено време, позивајући се на образложење предлога закона, у коме је наведено да је у процесу рационализације мреже судова угашено преко 2.200 радних места, а да је функционалном анализом утврђена потреба за 1.900 запослених на одређено време.

**Ивана Савићевић** је појаснила да је реч о одредби која се први пут уводи у наше законодавство, с обзиром да никада раније у нашем државно-службеничком систему нисмо имали обавезу запошљавања на одређено време путем конкурса, што за крајњи циљ има професионализацију јавне управе.

Рекла је да је управо увођење одређеног броја запослених у систем без јавног конкурса препознато као недостатак, који је морао бити исправљен.

Нагласила је да је први пут предложено да обавеза запошљавања на одређено време путем конкурса ступи на снагу 2019. године, с обзиром да се претпостављало да ће до тада бити завршена фискална консолидација оним темпом који су предлагали државни органи, али се десио ковид, који је у значајној мери успорио конкурсни процес.

Рекла је да изазов представља и знатан број непопуњених радних места из акта о систематизацији због већег броја одлива кадрова у односу на прилив, као и због мањег процента попуњавања конкурсног поступка од жељеног.

Истакла је да је један од разлога за предлагање одлагања рока за ступање на снагу законске одредбе о обавези запошљавања на одређено време путем конкурса, управо брзина којом је потребно запошљавати кадрове у бројним државним органима.

Нагласила је да се ради и на иновираном кадровском планирању, што треба да омогући да и запослени на одређено време буду препознати као потребни кадрови у наредном периоду.

Указала је на процес увођења информационог система који ће водити Служба за управљање кадровима, а који није постојао пре две године.

Изнела је став руковиоца у многим државним органима да би било веома тешко да се 2023. године уведе обавеза запошљавања на одређено време путем конкурса, због успореног поступка његовог спровођења и великог броја кадрова које на овај начин треба запослити, што може довести до онемогућавања реализације битних пројеката услед обавезе да се прекине радни однос запосленима који раде на тим пројектима, уколико не би био усвојен предлог за измену Закона о државним службеницима.

Истакла је да Министарство финансија сваке године уводи одређени број запослених у акте о систематизацији појединих државних органа, у зависности од финансијских могућности.

Рекла је да највећи државни органи имају најобимнији посао у вези са систематизацијом и оптимизацијом рада, а уједно и обављају највећи обим најзначајних послова у оквиру државне управе.

**Ђорђе Павићевић** је рекао да се конкурсне процедуре, чак и веома компликоване као што су на факултетима, спроводе и да сигурно не трају дуже него конкурсни поступци у државној управи.

Рекао је да није примерено да се и даље КОВИД наводи као разлог за одлагање рока.

**Небојша Цакић** је изнео критике у вези са брзином и начином заказивања седница више одбора у кратком периоду, као и намери скупштинске већине да дезавуише рад опозиције.

Поново је указао на, по његовом мишљењу, нелогичност наведену у образложењу Предлога закона, у коме је наведено да је услед рационализације мреже судова смањен број запослених за 2.200, а онда је утврђено да постоји потреба за запошљавањем 1.900 људи на одређено време и изразио сумњу у оправданост потребе за њиховим запошљавањем, с обзиром да је број становника у Србији смањен за преко 500.000, као и да је смањен број предмета у области правосуђа, те да је увођењем електронских система у знатној мери убрзан процес рада.

Изнео је став да све наведено указује на жељу владајуће већине да се што већи број како руководилаца, тако и запослених држи у стању вршилаца дужности.

**Владимир Ђукановић** је у одговору појаснио да се противи одржавању хитних седница, али да је то могућност коју Пословник познаје и да је претходна власт увела у праксу овакав начин заказивања седница, као и начин запошљавања који је управо био критикован.

**Миодраг Гавриловић** је истакао да се 32 године бави политиком и да сматра да би било коректно тачно навести о којој је странци реч, када се упућује критика некој ранијој власти, с обзиром да су неке политичке странке које су раније биле на власти сада у окалицији која чини владајућу већину.

Поново је затражио детаљније појашњење од државног секретара зашто се рок за почетак примене конкретне законске одредбе одлаже баш за две године.

Изнео је став да се и образложење помоћника министра, која је указала на последице ковида, због кога је успорен процес запошљавања на одређено време путем конкурса, не може сматрати релевантним, као и да су остали изнети разлози у образложењу општег карактера, те да ће таква оправдања увек моћи да буду пронађена, с обзиром да ће се систем државне администрације развијати што подразумева стално увођење нових људи.

**Ђорђе Дабић** је појаснио да је за представника Владе на седници Народне скупштине одређен министар државне управе и локалне самоуправе Александар Мартиновић.

Истакао је да се управо предложеном изменом прециира датум примене Закона о државним службеницима, а то је 1. јануар 2025. године.

**Маријан Ристичевић** је подсетио на резултате референдума који су управо показали да се владајућа већина залаже за независно судство и као пример непристрасности судија навео лични пример, као вероватно јединог народног посланика у Европи који је окривљен за говор који је имао у Народној скупштини, али с обзиром да поступак није правоснажно окончан није желео да детаљније говори о том случају.

Рекао је и да су лица која су на њега извршила напад на улазу у Народну скупштину ослобођена одговорности, а да су лица која су напала Борка Стефановића осуђена на 10 година казне затвора, што, по његовом мишљењу, представља још један пример независности судија.

**Драган Јовановић** је истакао да је Србији потребан добар закон о државним службеницима и да сматра да је рок за почетак примене појединих одредаба јасно одређен Предлогом закона који је на дневном реду.

Појаснио је да је оправдано што су седнице два одбора сазване у размаку од 15 минута, с обзиром да је реч о рутинским седницама, те да је све што чланови Одбора из реда опозиције до сада у расправи износе као замерке уведено у скупштинску праксу пре више од десет година.

У расправи која је вођена у наредних неколико минута и у којој је по више пута учествовало више чланова и заменика чланова Одбора, изношена су различита искуства у вези са начином избора судија и радом у локалним самоуправама у периоду од 2000-те до 2012. године, као и о Уставним амандманима, начином финансирања политичких странака, личним искуствима у појединим периодима у претходним периодима и различитим властима.

Такође, било је говора о различитим коалицијама у претходним временима и економским ефектима, позитивним и негативним у односу на вођење политике.

**Небојша Цакић** је указао на члан 5. Закона о државним службеницима којим је прописано да је државни службеник дужан да поступа у складу са Уставом, законом и другим прописом, према правилима струке, непристрасно и политички неутрално, као и да не сме да на раду изражава и заступа своја политичка уверења.

Појаснио је да је у претходном излагању рекао да се одлагањем рока примене одредбе Закона којом се уводи обавеза спровођења конкурсног поступка за пријем у радни однос на одређено време, намерно ствара ситуација у којој се државни службеници, а не судије, држе стању покорности.

**Дубравка Краљ** је изнела став да је до суноврата угледа судија дошло услед правосудне реформе која је извршена 2009. године, али да је након раскида коалиције која је спровела реформу и успостављања коалиције са СНС-ом штета санирана и велики број судија које су током реформе остале без посла враћене на своје функције.

Нагласила је да су СНС и СПС током претходног мандата, када је председник Народне скупштине био Ивица Дачић, спровели уставну промену у области правосуђа, која је била неопходна како би се учврстио независан положај правосуђа у целини.

Рекла је да је током процеса доношења Акта о промени Устава Републике Србије често разговарала са судијама и тужиоцима који су били у страху да ће уставна реформа бити искоришћена за поновно отпуштање судија и тужилаца, због чега су она и тадашњи народни посланик Тома Фила инсистирали да се у Акт о премени Устава унесе члан 7. којим ће бити гарантовано да ће све судије које су на функцији у тренутку промене Устава остати на судијским функцијама и након доношења правосудних закона.

**Ђорђе Павићевић** је истакао да нема разлога за одлагање рока за спровођење конкурсног поступка при запошљавању државних службеника на одређено време, а да прецизирање рока који је 1. јануар 2025. године, не представља гаранцију да ће тада стварно започети примена релевантне законске одредбе, имајући у виду да је претходно био прецизиран рок 1. јануар 2023. године када је требало да почне примена ове законске одредбе.

**Миодраг Гавриловић** је рекао председнику Одбора да је током вођења седнице повредио Пословник и то образложио тиме да председавајући није реаговао на, по његовом мишљењу, непримереном обраћању државног секретара и не давању конкретног одговора на постављено питање.

Истакао је да су и државни секретар и државна управа нешто што се односи на све грађане, те да је потребно да стручно добије одговор на постављено питање.

**Владимир Гајић** је реаговао на излагање Дубравке Краљ и изнео став да независност правосуђа зависи од људи који су носиоци правосудних функција на шта утицај немају ни закони ни Народна скупштина и као пример навео, вероватни пропуст законодавца, да у Уставни закон унесу одредбу по којој је могуће да Народна скупштина бира и председнике судова, већ само судије који се први пут бирају на судијску функцију и јавне тужиоце.

**Ђорђе Комленски** је изнео став да се не може очекивати прецизније образложење од представника Министарства државне управе и локалне самоуправе од оног које је дато, а то је да државни систем у овом тренутку није у могућности да започне са применом конкурсног поступка за запошљавање државних службеника у радни однос на одређено време.

Указао је на могућност подношења амандмана и рекао да би и сам предложио одлагање рока за примену законске одредбе до 1. јануара 2027. године.

**Дубравка Краљ** је појаснила да је о многим темама о којима се сада расправља већ било расправе на претходним седницама Одбора, када је и констатовано да све законе који су на снази треба примењивати док не буду донети нови.

**Светозар Вујачић** је потврдио излагање Дубравке Краљ.

Како се нико више није јавио за реч, председник Одбора је закључио расправу и ставио на гласање предлог да Одбор, у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о измени Закона о државним службеницима у начелу.

Чланови и заменици чланова Одбора су **већином гласова** прихватили наведени предлог.

**ЗАЈЕДНИЧКИ НАЧЕЛНИ ПРЕТРЕС О ТАЧКАМА 2. ДО 7. -** Разматрање Предлога закона о потврђивању Уговора о изручењу између Републике Србије и Уједињених Арапских Емирата, који је поднела Влада (број 011-2663/22 од 2. децембра 2022. године), у начелу; Разматрање Предлога закона о потврђивању Уговора о трансферу осуђених лица између Републике Србије и Уједињених Арапских Емирата**,** који је поднела Влада (број 011-2662/22 од 2. децембра 2022. године), у начелу; Разматрање Предлога закона о потврђивању Уговора о правној и судској сарадњи у грађанским и трговинским стварима између Републике Србије и Уједињених Арапских Емирата**,** који је поднела Влада (број 011-2661/22 од 2. децембра 2022. године), у начелу; Разматрање Предлога закона о потврђивању Уговора о узајамној правној помоћи у кривичним стварима између Републике Србије и Уједињених Арапских Емирата, који је поднела Влада (број 011-2660/22 од 2. децембра 2022. године), у начелу; Разматрање Предлога закона о потврђивању Уговора између Републике Србије и Федеративне Републике Бразил о правној помоћи у грађанским стварима, који је поднела Влада (број 011-2659/22 од 2. децембра 2022. године), у начелу; Разматрање Предлога закона о потврђивању Другог додатног протокола уз Конвенцију о високотехнолошком криминалу о појачаној сарадњи и откривању електронских доказа, који је поднела Влада (број 011-2658/22 од 2. децембра 2022. године), у начелу.

Председник је отворио заједнички начелни претрес у вези са овим тачкама дневног реда и реч дао Владимиру Виншу, помоћнику министра правде.

**Владимир Винш** представио је шест међународних уговора које је Влада предложила да буду потврђени.

Нагласио је да уговори између Републике Србије и Уједињених Арапских Емирата представљају билатералне уговоре којима се регулише сарадња у грађанским и кривичним стварима, а који до сада нису постојали.

Рекао је да се односи између ове две државе могу окарактерисати као пријатељски, без отворених питања и уз обострано уважавање у сваком смислу, те је с тим у вези постојао интерес Републике Србије да детаљније регулише односе са Уједињеним Арапским Емиратима, који ће се у будућности успешно развијати и захваљујући овим уговорима.

Указао је да је реч о четири међународна уговора и то: Уговор о изручењу између Републике Србије и Уједињених Арапских Емирата, Уговор о трансферу осуђених лица између Републике Србије и Уједињених Арапских Емирата**,** Уговор о правној и судској сарадњи у грађанским и трговинским стварима између Републике Србије и Уједињених Арапских Емирата**,** Уговор о узајамној правној помоћи у кривичним стварима између Републике Србије и Уједињених Арапских Емирата.

У наставку излагања је укратко објаснио садржину и бенефите сваког појединачног уговора.

Истакао је да до сада није постојао Уговор између Републике Србије и Федеративне Републике Бразил о правној помоћи у грађанским стварима, те да ће потврђивањем овог уговора бити омогућено унапређење односа између две државе које се интезивира, нарочито између правних лица која све чешће остварују међусобне контакте, што захтева ефикасну правну сарадњу државних органа две државе.

Рекао је да се овим уговором олакшава и убрзава правни саобраћај између Бразила и Србије и гарантује се правна сигурност физичких и правних лица једне државе на територији друге.

Излагање је завршио наводећи области које се регулишу прихватањем Другог додатног протокола уз Конвенцију о високотехнолошком криминалу о појачаној сарадњи и откривању електронских доказа.

Председник Одбора је отворио расправу у вези са овом тачком дневног реда у којој су учествовали: Миодраг Гавриловић, Владимир Винш и Ђорђе Павићевић.

**Миодраг Гавриловић** је похвалио излагање господина Винша и замолио појашњење у вези са питањем изручења лица, односно које су гаранције да неће бити извршена смртна казна.

**Владимир Винш** је појаснио да се приликом било ког изручења претходно захтевају процесне гаранције, те да се не одобрава изручење лица земљи која не гарантује да смртна казна неће бити извршена.

**Ђорђе Павићевић** је затражио појашњење у вези са чланом 4. тачка 5. Уговора о изручењу између Републике Србије и Уједињених Арапских Емирата, где се наводе разлози за одбијање и изузеће од изручења.

Како се нико више није јавио за реч, председник Одбора је закључио расправу, након чега се приступило гласању.

**ДРУГА ТАЧКА - Разматрање Предлога закона о потврђивању Уговора о изручењу између Републике Србије и Уједињених Арапских Емирата, који је поднела Влада (број 011-2663/22 од 2. децембра 2022. године), у начелу.**

Председник Одбора је предложио да Одбор у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о потврђивању Уговора о изручењу између Републике Србије и Уједињених Арапских Емирата,у начелу.

Чланови и заменици чланова Одбора су **већином гласов**а прихватили наведени предлог.

**ТРЕЋА ТАЧКА - Разматрање Предлога закона о потврђивању Уговора о трансферу осуђених лица између Републике Србије и Уједињених Арапских Емирата, који је поднела Влада (број 011-2662/22 од 2. децембра 2022. године), у начелу.**

Председник Одбора је предложио да Одбор у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о потврђивању Уговора о трансферу осуђених лица између Републике Србије и Уједињених Арапских Емирата,у начелу.

Чланови и заменици чланова Одбора су **већином гласова** прихватили наведени предлог.

**ЧЕТВРТА ТАЧКА – Разматрање Предлога закона о потврђивању Уговора о правној и судској сарадњи у грађанским и трговинским стварима између Републике Србије и Уједињених Арапских Емирата, који је поднела Влада (број 011-2661/22 од 2. децембра 2022. године), у начелу.**

Председник Одбора је предложио да Одбор у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о потврђивању Уговора о правној и судској сарадњи у грађанским и трговинским стварима између Републике Србије и Уједињених Арапских Емирата,у начелу.

Чланови и заменици чланова Одбора су **већином гласова** прихватили наведени предлог.

**ПЕТА ТАЧКА – Разматрање Предлога закона о потврђивању Уговора о узајамној правној помоћи у кривичним стварима између Републике Србије и Уједињених Арапских Емирата, који је поднела Влада (број 011-2660/22 од 2. децембра 2022. године), у начелу.**

Председник Одбора је предложио да Одбор у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о потврђивању Уговора о узајамној правној помоћи у кривичним стварима између Републике Србије и Уједињених Арапских Емирата,у начелу.

Чланови и заменици чланова Одбора су **већином гласова** прихватили наведени предлог.

**ШЕСТА ТАЧКА – Разматрање Предлога закона о потврђивању Уговора између Републике Србије и Федеративне Републике Бразил о правној помоћи у грађанским стварима, који је поднела Влада (број 011-2659/22 од 2. децембра 2022. године), у начелу.**

Председник Одбора је предложио да Одбор у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о потврђивању Уговора између Републике Србије и Федеративне Републике Бразил о правној помоћи у грађанским стварима,у начелу.

Чланови и заменици чланова Одбора су **једногласно** прихватили наведени предлог.

**СЕДМА ТАЧКА - Разматрање Предлога закона о потврђивању Другог додатног протокола уз Конвенцију о високотехнолошком криминалу о појачаној сарадњи и откривању електронских доказа, који је поднела Влада (број 011-2658/22 од 2. децембра 2022. године), у начелу.**

Председник Одбора је предложио да Одбор у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о потврђивању Другог додатног протокола уз Конвенцију о високотехнолошком криминалу о појачаној сарадњи и откривању електронских доказа, у начелу.

Чланови и заменици чланова Одбора су **већином гласова** прихватили наведени предлог.

Председник Одбора је предложио да за известиоца Одбора на седници Народне скупштине по свим тачкама буде одређен Владимир Ђукановић, председник Одбора.

Чланови и заменици чланова Одбора су **већином гласова** прихватили наведени предлог.

Седница је завршена у 9,00 часова.

СЕКРЕТАР ПРЕДСЕДНИК

Сања Пецељ Владимир Ђукановић